Sanomalehti Karjalaista ja seitsemää muuta lehteä kustantava PunaMusta Media Oyj ilmoitti tiistaina 24.3. koko henkilöstöä koskevien yt-neuvottelujen aloittamisesta. Suunnitelmissa on 650 työntekijän lomautus enintään 90 päiväksi.

DEMOKRAATTI Demokraatti

Yhtiö vetoaa lomautussuunnitelmissaan koronaviruksen aiheuttamiin talousvaikutuksiin.

Tänään perjantaina 27.3. PunaMusta Media päätti yhtiökokouksessaan jakaa omistajilleen yli kolmen miljoonan euron osingot. Osingonjako on neljä kertaa suurempi kuin konsernin viime vuoden liiketulos.

Journalistiliitto arvostelee ratkaisua.

”Päätös on vastuuton ja lomautettavien työntekijöiden kannalta törkeä”, Journalistiliiton puheenjohtaja Hanne Aho sanoo tiedotteessa.

”Samalla yhtiö jakaa jättiosingot tyhjentäen monena vuonna syntyneen taloudellisen puskurin, jota juuri nyt olisi järkevää käyttää.”

Journalistiliiton mukaan PunaMusta Median voitonjakokelpoiset varat ovat yli 26 miljoonaa euroa. Tämä vastaa suunnilleen konsernin kaikkien työntekijöiden yhden vuoden palkkoja.

”Lomautusten alla ei voi jakaa superosinkoja. Myös koronakriisi tekee päätöksestä täysin vastuuttoman. Osakeyhtiön tulisi huolehtia siitä, että se kykenee jatkamaan toimintaansa normaalisti osingonmaksun jälkeenkin. Nyt tulevaisuus on sumuinen.”

Journalistiliitto on vedonnut mediayhtiöihin, jotta nämä kantaisivat kriisitilanteessa oman osansa vastuusta.